钦定古今图书集成/理学汇编/学行典/第236卷 > 王松年
## 钦定古今图书集成/理学汇编/学行典/第236卷 > 王松年

按《北齐书王松年传》：“松年少知名。文襄临并州，辟为
主簿，累迁通直散骑常侍，副李纬使梁，还，历位尚书
郎中。魏收撰《魏书》成，松年有谤言，文宣怒，禁止之，乃
加杖罚。岁馀得免。除临漳令，迁司马、别驾、本州大中
正。孝昭擢拜给事黄门侍郎。帝每赐坐，与论政事，甚
善之。孝昭崩，松年驰驿至邺都宣遗诏，发言涕泗，迄”
于宣罢，容色无改，辞吐谐韵，宣讫号恸，自绝于地，百
官莫不感恸。还晋阳，兼侍中，护梓宫还邺。诸旧臣避
形迹，无敢尽哀，唯松年哭甚流涕，朝士咸恐。武成虽
忿松年，然以恋旧情切，亦雅重之。以本官加散骑常
侍，食高邑县侯，参定律令，前后大事多委焉。兼御史
中丞。发晋阳之邺，在道遇疾卒。赠吏部尚书、并州刺
史，谥曰“平。”第三子卲最知名。